ચારે તરફથી મંદી અને અર્થંતંત્રની માઠી બેઠીના સમાચારનો દેકારો ભલે મચ્યો હોય, પરંતુ એક ક્ષેત્ર એવું છે જ્યાંથી આનંદના સમાચાર મળી રહ્યા છે. ‘વિકાસ ગાંડો થયો’ના દેકારા વચ્ચે આ ક્ષેત્ર ખરેખર પર્યાવરણને જાળવી રાખનારું છે એટલે તેમાં ભારતનો વિકાસ થાય તે ચોક્કસ જ ખુશીની વાત છે અને આ છે પુનઃપ્રાપ્ય ઊર્જાનું. કોલસાને બનતા લાખો વર્ષો લાગે છે જ્યારે સૂર્યદેવ તો આપણને રોજેરોજ કેટલી બધી ઊર્જા આપે છે જેનો આપણે ઉપયોગ ન કરતાં તેને વેડફાવા દઈએ છીએ. પરંતુ ધીમેધીમે આ ક્ષેત્ર વિશે પણ લોકોમાં જાગૃતિ આવતી જાય છે. ઉદ્યોગપતિઓને પણ તેમાં બજાર દેખાઈ રહ્યું છે.આ ક્ષેત્ર વિશે ભારત માટે આનંદના સમાચાર એ છે કે ભારતની પુનઃપ્રાપ્ય ઊર્જાની ક્ષમતા વર્ષ ૨૦૨૨ સુધીમાં બમણીથી વધુ થઈ જશે અને આ આગાહી ભારતના કોઈ નિષ્ણાતે નથી કરી, પરંતુ ઇન્ટરનેશનલ એનર્જી એજન્સી (આઈઇએ)એ કરી છે.આ એજન્સીએ તેના અહેવાલમાં જે જણાવ્યું છે તે ભારતીયો માટે ગર્વની વાત છે. એજન્સીએ તેના અહેવાલમાં જણાવ્યું છે કે વર્ષ ૨૦૨૨ સુધીમાં ભારતની પુનઃપ્રાપ્ય ઊર્જા ક્ષમતા બમણા કરતાં વધુ થઈ જશે. તેના કરતાંય વધુ આનંદની વાત એ છે કે આ બાબતે આપણે યુરોપીય સંઘને પછાડી દઈશું. એજન્સીએ અનુમાન કર્યું છે કે પહેલી વાર ભારત આ ક્ષેત્રે વિકાસની રીતે યુરોપીય સંઘથી આગળ નીકળી જશે. આઈઇએએ તેના પુનઃપ્રાપ્ય ઊર્જા બજાર અંગેના તાજેતરના વિશ્લેષણ અને આગાહીમાં આ વાત કરી છે.કેન્દ્ર સરકારના તાજેતરના આંકડા મુજબ, દેશની પુનઃપ્રાપ્ય ઊર્જા સ્થાપન (ઇન્સ્ટૉલ્ડ) ક્ષમતા ૫૮.૩૦ જીડબ્લ્યુ છે. સરકારે ૧૭૫ જીડબ્લ્યુનો લક્ષ્યાંક રાખ્યો છે જેમાં સૌર ઊર્જા ૧૦૦ જીડબલ્યુ અને પવન ઊર્જા ૬૦ જીડબલ્યુનો સમાવેશ થાય છે.આ બન્ને ટૅક્નૉલૉજીમાં હરાજીમાં વિશ્વના સૌથી નીચા ભાવ ભારતના હતા. આમ, સૌર અને પવન ઊર્જા ભારતની ક્ષમતાના વિકાસનો ૯૦ ટકા હિસ્સો ધરાવે છે.